LT Europos Sąjungos oficialusis leidinys C 28/88

Europos ekonomikos ir socialinių reikalų komiteto nuomonės projektas dėl „Pasiūlymo priimti Europos Parlamento ir Tarybos direktyvą, panaikinančią Tarybos direktyvą 90/544/EEB dėl paneuropinei viešajai radijo ieškai skirtų dažnių juostų Bendrijoje suderinto įdiegimo“

COM(2005) 361 final — 2005/0147 (COD)

(2006/C 28/19)

Taryba, vadovaudamasi Europos bendrijos steigimo sutarties 95 straipsniu, 2005 m. rugsėjo 15 d. nusprendė pasikonsultuoti su Europos ekonomikos ir socialinių reikalų komitetu dėl „Pasiūlymo priimti Europos Parlamento ir Tarybos direktyvą, panaikinančią Tarybos direktyvą 90/544/EEB dėl paneuropinei viešajai radijo ieškai skirtų dažnių juostų Bendrijoje suderinto įdiegimo“.

2005 m. rugsėjo 27 d. Komiteto biuras nurodė Transporto, energetikos, infrastruktūros ir informacinės visuomenės skyriui organizuoti Komiteto darbą šiuo klausimu.

Kadangi darbas skubus, Europos ekonomikos ir socialinių reikalų komitetas savo plenarinėje sesijoje, kuri įvyko ... m. ... d. (... m. ... d. posėdis), pagrindiniu pranešėju paskyrė Daniel RETUREAU ir priėmė šią nuomonę ... narių balsavus už, ... — prieš ir ... susilaikius.

1. Komisijos pasiūlymas

1.1 Siūloma direktyva (1) siekiama panaikinti 1990 m. ERMES direktyvą (2), kuria Europos radijo ieškos sistemai buvo skirta 169,4–169,8 megahercų (MHz) dažnių juosta. Pagal formų lygiagretumo principą, siekiant panaikinti ankstesnę direktyvą, būtina priimti direktyvą dėl jos panaikinimo.

1.2 Teisinis pagrindas — EB steigimo sutarties 95 straipsnis (vidaus rinka, EB steigimo sutarties 14 straipsnio taikymas); koordinavimo procedūra (EB steigimo sutarties 251 straipsnis).

1.3 Motyvacija — ši dažnių juosta radijo ieškai nebenaudojama ir jos spektras vis mažiau eksploatuojamas, atsiradus naujoms technologijoms, tokioms kaip trumpojo pranešimo sistemos (SMS) per GSM. Vadovaudamasi 2002 m. Europos Parlamento ir Tarybos sprendimu dėl radijo spektro (3), Komisija, kartu su CEPT (4) parengusi suderintą dažnių naudojimo planą, dėl kurio ji ateityje priims sprendimą, siekia įdiegti kito pobūdžio paslaugas.

1.4 Numatoma, kad 169,4-169,8 MHz dažnių juosta Bendrijoje daugiausia bus naudojama pagyvenusių ir klausos sutrikimų turinčių asmenų integracijai į visuomenę stiprinti ir judumo sąlygoms gerinti (5), apsaugai nuo vagysčių, vandens, elektros ir dujų tiekimo įmonių saugos galimybėms tobulinti ir aprūpinimui elektroninėmis ryšio priemonėmis. Pabrėžiama, kad tai turės teigiamos įtakos nuotolinio ryšio paslaugų sektoriaus įmonėms.

1.5 Valstybės narės nacionaliniu lygiu galės skirti pirmiau minėtos juostos dažnius tuose sektoriuose, kurių Komisija ir CEPT neskirstys Bendrijos lygmeniu.

2. Komiteto pastabos

2.1 Nuolat didėjant poreikiui naudoti radijo spektro dažnius naujoms paslaugoms kurti, šiuo pasiūlymu panaikinti direktyvą dėl radijo ieškai skirtos dažnių juostos siekiama iki šiol nepakankamai naudojamą spektro sektorių pritaikyti naujoms paslaugoms, pirmiausia asmenų su negalia ir pagyvenusių žmonių gyvenimo sąlygoms gerinti, saugumui stiprinti, judriojo ryšio paslaugoms tobulinti ir pan.

2.2 Todėl Komitetas pritaria pasiūlymui, tikėdamasis, kad pirmenybė bus teikiama su socialine integracija susijusių paslaugų vystymui, ir kad tai sudarys sąlygas įmonių steigimui ir darbo vietų kūrimui Europos piliečiams būtinose profesinėse srityse. Jis taip pat ragina valstybes nares skiriant dažnius naujoms nuotolinėms paslaugoms teikti pirmenybę socialinei integracijai ir užimtumui informacinės visuomenės srityje.

2005 m. spalio 27 d., Briuselis Europos ekonomikos ir socialinių reikalų komiteto pirmininkė Anne-Marie SIGMUND

(1) COM (2005) 361 final.

(2) 1990 m. spalio 9 d. Tarybos direktyva 90/544/EEB dėl paneuropinei antžeminei viešajai radijo ieškai skirtų dažnių juostų Bendrijoje suderinto įdiegimo (ERMES direktyva).

(3) 2002 m. kovo 7 d. Europos Parlamento ir Tarybos sprendimas 676/2002/EB dėl radijo spektro politikos teisinio reguliavimo pagrindų Europos Bendrijoje (Sprendimas dėl radijo spektro).

(4) Europos pašto ir telekomunikacijų administracijų konferencija (CEPT). V. „final report from CEPT, Radio Spectrum Ctee, rewiew of the frequency band 169.4-169.8“ MHz, RSCOM04-69, 2004 m. lapkričio 24 d., Briuselis.

(5) Pagrindų direktyva 2002/21/EB, numatanti, kad reikia atsiliepti į tam tikrų socialinių grupių, tokių kaip žmonės su negalia, poreikius; Vitorijos neoficialios telekomunikacijų ministrų tarybos išvados, kuriose raginama užtikrinti žmonių su negalia ir vyresnių žmonių prieigą prie visų elektroninių paslaugų ir veiksmų planas e.Europa 2005, 2002 m. birželio 21-22 d. priimtas Sevilijos Europos Vadovų Tarybos posėdyje.